A MAGYAR AKTUÁRIUS TÁRSASÁG

**ALAPSZABÁLYA**

**Érvényes: 2018. május 25-től**

A Magyarország területén működő, az aktuáriusi tevékenységhez, a biztosítási matematikához kapcsolódó szakemberek tevékenységük elismertetése, színvonalának további emelése, valamint az aktuáriusok önálló szakmai érdekképviseletének ellátása érdekében egyesületként megalapítják a Magyar Aktuárius Társaságot (a továbbiakban: Társaság). Az alapítók eszmei értelemben elődjüknek tekintik az 1991. február 27-én a Magyar Biztosítók Szövetsége önálló tagozataként létrehozott és a jelen Társaság megalakulásával egyidejűleg megszüntetett aktuárius társaságot.

1. A TÁRSASÁG NEVE, FORMÁJA ÉS SZÉKHELYE
   1. A Társaság elnevezése: Magyar Aktuárius Társaság.

A Társaság nevének rövidítése: MAT.

* 1. A Társaság elnevezése

angolul: Hungarian Actuarial Society

németül: Ungarischer Aktuarverein

franciául: Association Actuarielle Hongroise

* 1. A Társaság székhelye: 1062 Budapest, Andrássy út 93.
  2. A Társaság honlapjának címe: www.actuary.hu
  3. A Társaság az egyesülési jogról, a közhasznú jogállásról, valamint a civil szervezetek működéséről és támogatásáról 2011. évi CLXXV. törvény (a továbbiakban törvény) alapján működő egyesület, amely a bírósági nyilvántartásba vétellel létrejövő a tagok közös, tartós, alapszabályban meghatározott céljának folyamatos megvalósítására létesített, nyilvántartott tagsággal rendelkező önálló jogi személy.
  4. A Társaság határozatlan időtartamra alakul.

1. A TÁRSASÁG CÉLJA ÉS TEVÉKENYSÉGE
   1. A Társaság célja és tevékenysége:
      1. a szakmai igényesség a biztosításmatematikai kultúra ápolása, terjesztése főként a biztosításügyben, valamint az ehhez közelálló pénztári, társadalombiztosítási és pénzügyi közvetítői területeken, mely azonban nem jelent önálló biztosítási, pénztári, társadalombiztosítási vagy pénzügyi közvetítői tevékenységet,
      2. a kockázatkezelési kultúra fejlesztése,
      3. annak biztosítása, hogy a Társaság a közérdeket szolgálja,
      4. szakmai fórum kialakítása és működtetése, önképzés a tagok számára,
      5. szakmai konferencia szervezése,
      6. tagjelölti bemutatkozó előadások szervezése,
      7. az aktuárius szakma elismertetése,
      8. a Társaság és tagjainak szakmai érdekvédelme és képviselete,
      9. a szakirányú képzés megszervezésében való részvétel; a minősítési normák kialakítása, és a mindenkori igényekhez való igazítása,
      10. az aktuárius szakmát érintő jogalkotásról és jogalkalmazásról való véleménynyilvánítás; e vélemények elismertetése,
      11. szakmai ajánlások kidolgozása,
      12. nemzetközi szakmai kapcsolatok kialakítása és ápolása; tapasztalatcsere,
      13. az aktuáriusok közötti kölcsönös tisztelet és megbecsülés elősegítése.
   2. A Társaság, mint egyesület kizárólag az egyesületi cél megvalósításával közvetlenül összefüggő gazdasági tevékenység végzésére jogosult. Vagyonát céljának megfelelően használhatja, vagyonát nem oszthatja fel tagjai között, és a tagok részére nyereséget nem juttathat.
   3. A Társaság a Közgyűlés felhatalmazása alapján elláthat egyéb feladatokat is a vonatkozó jogszabályi keretek között.
2. A TÁRSASÁG TAGJAI
   1. A Társaságnak tagjelöltjei, tagjai, és a tagok körén belül minősített tagjai vannak. Ezeken túlmenően a 2011. évi CLXXV. törvény (Ectv.) 4. § (5) bekezdése szerinti különleges jogállású tiszteletbeli és pártoló tagjai is lehetnek.
   2. A Társaság alapító tagjai az alakuló közgyűlés azon résztvevői, akik belépési szándékukat és az Alapszabállyal való egyetértésüket az alakuló közgyűlési jegyzőkönyv aláírásával megerősítették.
   3. A tagjelölteknek és a tagoknak – nem beleértve a tiszteletbeli és pártoló tagokat – legalább a következő feltételeknek meg kell felelniük
      1. tudományos vagy gyakorlati tevékenysége révén a magyar aktuárius szakmához hozzájárul,
      2. és a szakmai és etikai normáknak megfelel,
      3. belépési nyilatkozatukban elfogadják a Társaság céljait, a Társaság Alapszabályát és Etikai Szabályzatát magukra nézve kötelezőnek ismerik el, valamint
      4. vállalják az Alapszabályban foglalt kötelezettségeik teljesítését.
   4. Tagjelölt felvételéhez két tag írásbeli javaslata szükséges. Javaslattevő az lehet, aki legalább 18 hónapja tagja a Társaságnak. A felvételi kérelmet a jelentkező a két írásbeli javaslattal együtt nyújthatja be a Társaság Vezetőségének az Ügyvezető által meghatározott, tartalommal és formában. A Vezetőség ezt megvizsgálja és a formai és tartalmi követelmények teljesülése esetén javaslatot tesz az Ügyvezető felé, hogy tagjelöltté nyilváníthatja a kérelmet benyújtót. Az Ügyvezető a Vezetőség javaslatának figyelembe vételével tagjelöltté nyilváníthatja a kérelmet benyújtót.
   5. A tagjelölt a felvételét követő második rendes Közgyűlésig tarthatja meg bemutatkozó előadását a MAT egy rendezvényén. A bemutatkozó előadás után a tagjelölt a felvételét követő első vagy második rendes Közgyűléstől kérheti felvételét a Társaság tagjai sorába. Ezirányú kérését a Vezetőség felé kell jeleznie. A kérelmet a Vezetőség javaslata alapján az Ügyvezető terjeszti a Közgyűlés elé. Amennyiben a második Közgyűlésen sem születik pozitív döntés a felvételről, akkor a tagjelölt tagjelölti státusza is megszűnik.
   6. Korábbi munkássága alapján a tagságért folyamodó kérheti felmentését a bemutatkozó előadás megtartása alól, és a tagfelvételi kérelmét követő rendes közgyűlésen taggá válhat. A kérelmet az Ügyvezető által meghatározott formában és tartalommal nyújthatja be a Vezetőségnek. A Vezetőség a kérelmet véleményezi. A kérelmet a Vezetőség javaslata alapján az Ügyvezető terjeszti a Közgyűlés elé.
   7. Külön eljárás nélkül a Társaság tagjává váltak, akik a Fővárosi Bíróság által 3158. sz. alatt jogi személyként nyilvántartásba vett Magyar Biztosítók Szövetségének (MABISZ) korábban önálló tagozataként működő aktuárius társaság alapító és rendes tagjai voltak, ha a Társaság célkitűzéseit elfogadják, az Alapszabállyal való egyetértésüket aláírásukkal igazolták, és belépési kérelmüket a Társaság Ügyvezetéséhez az alakuló közgyűlést követően 3 hónapon belül írásban eljuttatták.
   8. A Társaság tagja 2003. január 1-gyel minősített taggá válhatott, ha erre vonatkozó írásos kérelmét 2002. november 30-ig írásban a Társaság Akkreditációs Bizottságának benyújtotta, melyben a minősített tagra vonatkozó tagdíj befizetését vállalta.
   9. A Társaság tagja 2003. január 1. és 2004. december 31. között minősített taggá válhatott, ha egyidejűleg egyetemi végzettséggel rendelkezett, és eleget tett az alábbi feltételek valamelyikének:
      1. diplomát szerzett a BKÁE (korábban BKE) posztgraduális szakán;
      2. biztosítónál munkaviszonyban töltött be vezető biztosításmatematikusi (aktuáriusi) pozíciót legalább 3 évig;
      3. 2001. december 31-ig tudományos fokozatot szerzett;
      4. legalább 5 évig aktív aktuáriusi tevékenységet folytatott és
         * legalább 2 évig biztosító vezető biztosításmatematikusa (aktuáriusa) volt, vagy
         * legalább 2 évig magán vagy önkéntes nyugdíjpénztár felelős aktuáriusa volt, vagy
         * elvégezte a BKÁE (korábban BKE) aktuárius fő- vagy mellékszakirányát, vagy
         * elvégezte az ELTE TTK matematikus szak Biztosításmatematikai félsávját vagy az alkalmazott matematikus szak Biztosításmatematikai modulját, vagy
         * az Institute and Faculty of Actuaries és a BKE által szervezett tanfolyamon oklevelet szerzett;
      5. a Groupe Consultatif illetve valamelyik teljes jogú tagszervezete által elismert, praktizálásra jogosító aktuárius képesítéssel rendelkezett.
   10. A Társaság tagja 2005. január 1-től akkor válhat minősített taggá, ha eleget tesz a Társaság Közgyűlése által meghatározott erre vonatkozó feltételeinek. E feltételeket úgy kell kialakítani, hogy azok megfeleljenek az Actuarial Association of Europe (korábban Groupe Consultatif) által e vonatkozásban támasztott követelmény-rendszernek.
   11. A tag minősített taggá válását az Akkreditációs Bizottságtól kérheti a feltételeknek való megfelelést igazoló dokumentumok, valamint azon nyilatkozata benyújtásával, melyben vállalja a minősített tagokra vonatkozó kötelezettségeket. Az Akkreditációs Bizottság a kérést csak akkor utasíthatja vissza, ha a kérelmező nem tudta bizonyítani azt, hogy a fenti feltételeknek megfelel, vagy ha a minősített tagokra vonatkozó kötelezettségeket nem vállalta. Az Akkreditációs Bizottság döntése ellen a Közgyűléshez lehet fellebbezni.
   12. Más ország aktuáriusi szövetségének a MAT minősített tagjának megfelelő szintű tagja (az Actuarial Association of Europe által e vonatkozásban támasztott követelményrendszernek megfelelően), amennyiben Magyarországon aktívan kíván aktuáriusi tevékenységet ellátni, a Magyar Aktuárius Társaság minősített tagjává válhat. A jelentkezőnek a kérelmét az Akkreditációs Bizottságnak kell benyújtania a szükséges igazoló dokumentumokkal, valamint azon nyilatkozatával, melyben vállalja a minősített tagokra vonatkozó kötelezettségeket, és a tagokra vonatkozó feltételek teljesítését. Az Akkreditációs Bizottság a kérelmet a következő szempontok alapján bírálja el, és hoz döntést a felvételről:

Ezen az úton történő minősített taggá válásnak feltétele a kérelmező saját döntése szerint,

* + 1. a Magyar Aktuárius Társaság minősített tagjai közé történő felvétele csak várakozási időt követően váljon hatályossá oly módon, hogy a várakozási idővel együtt rendelkezzen legalább 3 év szakmai gyakorlattal, vagy
    2. leteszi azon különbözeti vizsgá(ka)t, melyeket az Akkreditációs Bizottság a két ország követelményrendszerének összehasonlítása alapján szükségesnek ítél.

Az Akkreditációs Bizottság döntése ellen a Közgyűléshez lehet fellebbezni. Azt követően, hogy az aktuárius ezen pont szerint a Magyar Aktuárius Társaság minősített tagjává vált, a korábbi más országban lévő minősített aktuáriusi tagságának megszűnése, vagy változása önmagában nem vonja maga után a Magyar Aktuárius Társaság minősített tagságának megszűnését, vagy változását.

* 1. A Közgyűlés tiszteletbeli taggá olyan köztiszteletnek örvendő személyt fogadhat, aki jelentős segítséget nyújtott a magyar biztosításügy, speciálisan a magyar aktuáriusok számára.
  2. A Közgyűlés pártoló taggá nyilváníthat olyan természetes vagy jogi személyeket, akik a Társaság törekvéseit anyagilag vagy egyéb módon támogatják. A Közgyűlés határozattal a pártoló tagságot határozott, vagy határozatlan időre is létrehozhatja.
  3. A minősített tag elveszítheti a minősített státuszát tagsági viszonya megtartása mellett
     1. szabad elhatározásból, (az ilyen szándékát írásban kell közölnie a Vezetőség felé), vagy
     2. ha a minősített tagokra vonatkozó kötelezettségeket nem teljesíti.
  4. A Társaság tagjelöltjeinek, tagjainak, tiszteletbeli tagjainak, pártoló tagjainak a tagsági viszonya megszűnhet
     1. szabad elhatározásból kilépéssel (a kilépési szándékot írásban kell közölni a Vezetőség bármelyik tagjával, a tagsági viszony a kilépésről szóló nyilatkozat Társaság általi átvételének napján szűnik meg),
     2. a tagsági viszony Társaság általi felmondásával
     3. a tagjelölti illetve a tagsági viszony Alapszabályban megfogalmazott rá vonatkozó feltételeinek való nem megfelelés esetén a Közgyűlés döntésével a tagsági viszonyt harmincnapos határidővel írásban felmondhatja,
     4. közgyűlési határozattal a tiszteletbeli vagy pártoló tagsági viszony harmincnapos határidővel írásban felmondható,
     5. kizárással, miszerint a Közgyűlés határozattal kizárhatja azt a tagjelöltet, tagot,
        + aki kötelezettségét tartósan, vagy felhívás ellenére sem teljesíti,
        + illetőleg megsérti
     6. az Alapszabály rá vonatkozó rendelkezéseit, vagy
     7. az egyesületi szabályzásról szóló egyesületi tagságra vonatkozó általa betartandó jogszabályt,
     8. aki valamelyik közgyűlési határozatot súlyosan vagy ismételten megsérti,
        + akivel szemben etikai büntetésként kezdeményeztek kizárási eljárás indítását,
        + valamint azt, aki a tagdíjat az esedékes naptári év december 31-ig nem fizeti meg,
        + továbbá a Közgyűlés kizárhat tiszteletbeli vagy pártoló tagot is,
     9. a tagjelölt, tag, minősített tag, tiszteletbeli tag, pártoló tag halálával,
     10. határozott időre szóló pártoló tagsági viszony lejáratával,
     11. pártoló tag jogi személyiségének megszűnésével,
     12. a Társaság jogutód nélküli megszűnésével.
  5. A Társaság valamennyi tagja – a tiszteletbeli és pártoló tagok kivételével – etikai eljárás alá vonható. Az elsőfokú etikai határozat ellen fellebbezésnek van helye. Fellebbezni az Ügyvezető felé lehet, aki kikérve a Vezetőség véleményét másodfokon etikai határozatot hoz. A másodfokú etikai határozat a tagra nézve kötelező.
  6. Az Ügyvezető kizárási eljárást indíthat a tagjelölt, vagy a tag ellen, ha 3.16 pontban meghatározott kizárásra vonatkozó esetek valamelyike fenn áll.
     1. A kizárás alá vont tagot az Ügyvezetőnek értesítenie kell a kizárási eljárás megindításáról. A kizárási folyamatban a kizárási következményekkel járó helyzet megszüntetésére, vagy helyreállítására 30 napos határidővel az Ügyvezető írásban értesíti a kizárás alá vont tagjelöltet, vagy tagot
        + tájékoztatást adva a kizárási eljárás megindításáról,
        + felhívva a figyelmet a lehetséges következményekre, valamint arra, hogy lehetősége van módosító kérelmet benyújtania,
        + és felszólítva arra, hogy a helyreállítás tényéről és ellenőrizhetőségéről azok megtörténte esetén késedelem nélkül a teljesítési határidőn belül értesítse az Ügyvezetőt
        + felhívva a figyelmet arra, hogy lehetősége van a védelmében felhozható tények és bizonyítékok írásbeli, illetve személyes előadására.
     2. A tagjelölt, vagy a tag az Ügyvezetőnek a teljesítési határidőn belül írásban megküldött módosító kérelmében indokait részletesen kifejtve jogosult
        + a védelmében felhozható tényeket és bizonyítékokat előadni (a kizárási eljárás alá vont tag a védelmében felhozható tényeket és bizonyítékokat írásban is kifejtheti, de kérheti azok személyes az Ügyvezető előtti előadási lehetőségét is), illetve annak alapján a kizárási eljárás következmények nélküli lezárását kérni,
        + vagy a megjelölt határidő módosítását kérni.

A módosító kérelem beadása automatikusan meghosszabbítja az eredeti teljesítési határidőt a kérelem benyújtását követő 30-ik napra.

* + 1. Amennyiben a tag vagy a tagjelölt módosító kérelemmel fordul az Ügyvezetőhöz, az Ügyvezető 30 napon belül elbírálja a kérelmet és értesíti a tagot, vagy tagjelöltet döntéséről megjelölve az új végleges teljesítési határidőt, vagy értesítést küldve a kizárási eljárás megszüntetéséről, vagy amennyiben a tag, vagy tagjelölt a védelmében felhozható tények és bizonyítékok személyes előadási lehetőségét kérte, akkor megjelölve az Ügyvezető előtti személyes előadási lehetőség pontos időpontját és helyét. Amennyiben a tag önhibáján kívül nem tud megjelenni a találkozón és ezt bizonyítani is tudja, úgy 30 napon belül lehetőséget kell adni meghallgatására, azonban önhibán kívüliségre legfeljebb 3 alkalommal lehet hivatkozni.
    2. Amennyiben az Ügyvezető mindezeket követően a kizárási eljárást nem szünteti meg, az eljárás továbbvitele mellett dönt, javaslatát a Közgyűlés elé terjeszti.
    3. A tag, vagy tagjelölt a kizárási eljárás során csak akkor zárható ki, ha a kizárási következményekkel járó helyzet megszüntetése, vagy helyreállítása a teljesítési határidőre nem történik meg. A Közgyűlés a kizárásról szóló határozatot a megjelölt teljesítési határidőt követően hozhatja meg és a határozat meghozatalát követő 8 napon belül igazolható módon írásban közli az érintett taggal. A határozatot írásba kell foglalni, részletes indokolással kell ellátni, amely részletesen tartalmazza a határozat, és a kizárás alapjául szolgáló tényeket, és bizonyítékokat. A határozatban tájékoztatni kell a tagot a határozat elleni jogorvoslat lehetőségéről (A Ptk. 3.36 § (1) bekezdése alapján a Társaság ellen a határozat hatályon kívül helyezése iránt 30 napon belül a bíróságon kereset indítható). Ha a tagot, vagy a tagjelöltet a Társaság tagjai közül törlik, tagsága az Társaságban megszűnik.

1. A TAGOK ÉS TAGJELÖLTEK JOGAI ÉS KÖTELEZETTSÉGEI
   1. A tagok – ide nem értve a tiszteletbeli és pártoló tagokat – jogai:
      1. részt vehetnek a Társaság közgyűlésén, a Társaság munkájában, MAT-állásfoglalások kialakításában és a Társaság tisztségviselőinek megválasztásában, valamint a Társaság szabályainak kialakításában,
      2. a Társaság Közgyűlésén szavazhatnak,
      3. a Társaság tisztségeire megválaszthatók, ha a törvényi feltételek fennállnak,
      4. jogosultak ‑ térítésmentesen ‑ igénybe venni a Társaság szolgáltatásait,
      5. a Közgyűlés napirendjére, napirendi pontjára javaslatot tehetnek,
      6. a Közgyűlésen felszólalhatnak, kérdéseket tehetnek fel, javaslatokat és észrevételeket tehetnek,
      7. a tagság ténye a tag személyiségi, szerzői és anyagi jogait nem korlátozza.

A tagok és a minősített tagok jogosultságai egyformák. Ez alól kivételt képez, hogy a minősített tagok jogosultak a Minősített Magyar Aktuárius (rövidítve MMA) cím használatára.

Tiszteletbeli és pártoló tagok csak tanácskozási joggal vehetnek részt a döntéshozatalban, egyebekben szavazati joguk nincs, tisztségviselővé nem választhatók.

* 1. A tagok – ide nem értve a tiszteletbeli és pártoló tagokat – kötelezettségei:
     1. részvétel a Társaság szakmai és szervezeti munkájában,
     2. az Alapszabály rendelkezéseinek és a Közgyűlés valamint az Ügyvezető határozatainak megtartása, valamint az Alapszabályban meghatározott egyéb döntéshozó szervek előírásainak betartása,
     3. a tagsági, illetve a minősített tagsági viszony feltételeinek való megfelelésben bekövetkező változás Ügyvezető felé történő jelentése
     4. a Közgyűlés által megállapított évi tagdíj megfizetése,
     5. nem veszélyeztethetik a Társaság céljának megvalósítását és a Társaság tevékenységét,
     6. a tudomásukra jutott szakmai, hivatali és üzleti titok megőrzése,
     7. munkájuk során legyenek tekintettel a MAT által kiadott szakmai ajánlásokra.

A minősített tag köteles a MAT szakmai továbbképzési rendszerében részt venni, a Szakmai Továbbképzési Rendszer Szabályzatában megfogalmazott követelményeknek eleget tenni.

A 2011. évi CLXXV. törvény (Ectv.) 4. § (5) bekezdése értelmében a különleges jogállású tiszteletbeli vagy pártoló tagok közül kötelezettsége kizárólag a pártoló tagoknak van, amely a vállalt vagyoni hozzájárulás megfizetése.

* 1. A tagjelöltek jogai:
     1. részt vehetnek a Társaság munkájában,
     2. jogosultak ‑ térítésmentesen ‑ igénybe venni a Társaság szolgáltatásait,
     3. a tagjelöltség ténye a tagjelölt személyiségi, szerzői és anyagi jogait nem korlátozza.
  2. A tagjelöltek kötelezettségei:
     1. részvétel a Társaság szakmai munkájában,
     2. bemutatkozó előadás megtartása,
     3. az Alapszabály rendelkezéseinek és a Közgyűlés valamint az Ügyvezető határozatainak megtartása, valamint a Vezetőség által meghatározott ezekhez kapcsolódó feladatok elvégzése,
     4. a tagjelölti viszony feltételeinek való megfelelésben bekövetkező változás Ügyvezető felé történő jelentése
     5. a Közgyűlés által megállapított évi tagjelölti díj megfizetése,
     6. nem veszélyeztethetik a Társaság céljának megvalósítását és a Társaság tevékenységét,
     7. a tudomásukra jutott szakmai, hivatali és üzleti titok megőrzése,
     8. munkájuk során legyenek tekintettel a MAT által kiadott szakmai ajánlásokra.

1. A KÖZGYŰLÉS
   1. A Társaság legfőbb szerve a Közgyűlés, amely a tagok összességéből áll. A Közgyűlés nem nyilvános, azon a tagokon kívül a Közgyűlés összehívására jogosult által meghívottak és az Alapszabály vagy a Közgyűlés határozata alapján tanácskozási joggal rendelkező személyek vehetnek részt. A tiszteletbeli és pártoló tagok a Közgyűlésen csak tanácskozási joggal vehetnek részt.
   2. Évente legalább egyszer rendes Közgyűlést kell tartani, amelyet az Ügyvezető hív össze igazolható módon a helyszín megjelölésével. Az Ügyvezető köteles rendkívüli Közgyűlést összehívni, ha a Vezetőség, vagy a Felügyelőbizottság vagy a tagok legalább egyötöde – az ok és cél megjelölésével – ezt írásban kéri.
   3. A Közgyűlést az Ügyvezető köteles összehívni, ha:
      1. a Társaság vagyona az esedékes tartozásokat nem fedezi
      2. a Társaság előreláthatólag nem lesz képes a tartozásokat esedékességkor teljesíteni
      3. a Társaság céljainak elérése veszélybe került.
   4. A Közgyűlés akkor határozatképes, ha a tagoknak legalább a fele jelen van. Ha a Közgyűlés nem határozatképes és ezért ismételten össze kell azt hívni, a megismételt Közgyűlés az eredeti napirendi pontok tekintetében a jelenlevők számára tekintet nélkül határozatképes.
   5. A megismételt Közgyűlés a résztvevők számától függetlenül határozatképes, ha a távolmaradás jogkövetkezményeit és a megismételt Közgyűlés időpontját és helyét a meghívó tartalmazza.
   6. A Közgyűlés határozatait egyszerű szótöbbséggel hozza, kivéve a Társaság Szervezeti és Működési Szabályzata által meghatározott eseteket, valamint a következő pontban felsorolt eseteket.
   7. Az egyesület alapszabályának módosításához a jelen lévő tagok háromnegyedes szótöbbséggel hozott határozata szükséges.

Az egyesület céljának módosításához és az egyesület más egyesülettel való egyesüléséről, szétválásáról illetve megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

* 1. A Közgyűlési meghívót a Közgyűlés kezdő napját 10 nappal megelőzően kell a tagoknak, a tiszteletbeli tagoknak, és a pártoló tagoknak megküldeni. A közgyűlési meghívó tartalmazza a Társaság nevét, székhelyét, a Közgyűlés helyét, idejét és a javasolt napirendi pontokat. A napirendi pontokat a meghívóban legalább olyan részletezettséggel kell rögzíteni, hogy a szavazásra jogosult tagok álláspontjukat kialakíthassák. A meghívónak tartalmaznia kell továbbá a Közgyűlés határozatképtelensége esetére a megismételt Közgyűlés helyszínét és időpontját, és az arra történő felhívást, hogy a megismételt Közgyűlés az eredeti napirendi pontok tekintetében a megjelentek számára tekintet nélkül határozatképes lesz.

Ha a Közgyűlést nem szabályszerűen hívták össze, az ülést akkor lehet megtartani, ha az ülésen valamennyi részvételre jogosult jelen van, és egyhangúlag hozzájárul az ülés megtartásához.

* 1. A Közgyűlés megnyitását követően elsődlegesen meg kell állapítani a határozatképességet, vagyis az aktuális szavazásra jogosult taglétszámhoz képest a megjelent és szavazásra jogosult tagok számát. A Közgyűlés a napirendi pontok tárgyalását megelőzően egyszerű szótöbbséggel, nyílt szavazással megválasztja a levezető elnök személyét, továbbá a jegyzőkönyvvezető és a két jegyzőkönyv hitelesítő személyét, valamint szükség esetén a szavazat számláló bizottságot. Az első napirendi pontnak a napirendi pontok esetleges kiegészítésének és elfogadásának kell lennie. A napirendi pontok között szerepeltetni kell a közgyűlés felé a közgyűlési meghívó kiküldését megelőzően az Ügyvezetőn keresztül beterjesztett fellebbezések megtárgyalását, valamint az azokban történő döntéshozatalt. A napirendi pontok Közgyűlésen történő határozattal történő elfogadását megelőzően az előre megküldött megtárgyalandó napirendi pontok kiegészíthetők indoklás ismertetése mellet a tagok, a Társaság szervei, vagy az Ügyvezető által, de ezen kiegészített napirendi pontokban ezen Közgyűlés döntést csak akkor hozhat, ha a Közgyűlésen valamennyi szavazásra jogosult tag jelen van, és ehhez valamennyien hozzájárulnak. A napirendi pontok javasolt kiegészítéséről a beérkezett javaslatok alapján a Közgyűlés levezető elnöke jogosult döntést hozni.
  2. A Közgyűlések további részletes rendjét a Társaság Szervezeti és Működési Szabályzata tartalmazza.
  3. A Közgyűlés határozatait nyílt szavazással hozza, kivéve, ha az Alapszabály másképp rendelkezik, illetőleg amennyiben személyi kérdésről történő szavazás esetén a tagok bármelyike ezt kéri, titkos szavazást kell elrendelni.

A határozat meghozatalakor nem szavazhat az,

* + 1. akit a határozat kötelezettség vagy felelősség alól mentesít vagy a jogi személy terhére másfajta előnyben részesít;
    2. akivel a határozat szerint szerződést kell kötni;
    3. aki ellen a határozat alapján pert kell indítani;
    4. akinek olyan hozzátartozója érdekelt a döntésben, aki a jogi személynek nem tagja vagy alapítója;
    5. aki a döntésben érdekelt más szervezettel többségi befolyáson alapuló kapcsolatban áll; vagy
    6. aki egyébként személyesen érdekelt a döntésben.

Ha valamely tag valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni, vagyis ha a határozatképesség függ a jelenlévő szavazásra jogosult tagok számától, akkor a megjelent szavazásra jogosultak között nem szabad beszámolni, és ugyancsak figyelmen kívül kell hagyni a Társaság szavazásra jogosult tagjainak számában. A határozat szavazása során ezen tago(ka)t ugyancsak figyelmen kívül kell hagyni a szavazási arány megállapításánál mind a számláló, mind a nevező meghatározása során.

* 1. A Közgyűlés kizárólagos hatáskörébe tartozik:
     1. az Alapszabály és a Szervezeti és Működési Szabályzat megállapítása és módosítása,
     2. az Etikai Szabályzat megalkotása és módosítása,
     3. a Szakmai Továbbképzési Rendszer Szabályzatának megalkotása és módosítása,
     4. az Aktuárius szakmai ajánlások elfogadásának rendje Szabályzatának megalkotása és módosítása,
     5. az évi tagdíj megállapítása,
     6. döntés tagfelvételről és tagkizárásról, az etikai büntetésként kiszabott kizárás kivételével,
     7. a Társaság tisztségviselőinek megválasztása és visszahívása,
     8. a Társaság évi munkaprogramjának és az Ügyvezető beszámolójának elfogadása,
     9. a Társaság költségvetésének és zárszámadásának elfogadása,
     10. a Társaság megszűnésének, illetve más társadalmi szervezettel való egyesülésének illetve szétválásának kimondása,
     11. a vezető tisztségviselő feletti munkáltatói jogok gyakorlása, ha a vezető tisztségviselő a Társasággal munkaviszonyban áll,
     12. az olyan szerződés megkötésének jóváhagyása, amelyet a Társaság saját tagjával, vezető tisztségviselőjével vagy ezek hozzátartozójával köt,
     13. a jelenlegi és korábbi tagok, a vezető tisztségviselők és más egyesületi szervek tagjai elleni kártérítési igények érvényesítéséről való döntés,
     14. a végelszámoló kijelölése,
     15. Felügyelőbizottság tagjainak megválasztása, visszahívásuk és díjazásuk,
     16. döntés mindazon kérdésben, melyet jogszabály vagy az Alapszabály a hatáskörébe utal.

1. A TÁRSASÁG EGYÉB SZERVEZETE

#### A tiszteletbeli elnök

* 1. A Közgyűlés tiszteletbeli elnököt választhat. Tiszteletbeli elnök olyan köztiszteletnek örvendő személy lehet, aki megfelelő tekintéllyel rendelkezik ahhoz, hogy a magyar aktuáriusokat méltóképpen reprezentálja.

#### Az Ügyvezető

* 1. A Társaság élén az Ügyvezető áll, aki ellátja a társaság ügyvezetését, a Társaságot önállóan képviseli, tevékenységét a Társaság érdekeinek megfelelően köteles ellátni. Döntéseinek meghozatala előtt feladatainak elvégzéséhez kérheti a Vezetőség segítségét, javaslatait. Az Ügyvezetőt a Közgyűlés titkos szavazással két éves időtartamra választja meg. A következő kétéves periódusra választandó Leendő Ügyvezetőt a megválasztott aktív Ügyvezető mandátuma második évének rendes Közgyűlésén választják meg. Az így megválasztott Leendő Ügyvezető ügyvezetési tevékenységét a megválasztását követő év rendes Közgyűlése lezárásakor kezdi meg, amennyiben ennek törvényi és egyéb feltételei fennállnak. Ellenkező esetben az utóbbi Közgyűlésen megismételt Ügyvezető választást kell tartani. Ügyvezető funkciót egy személy folyamatosan legfeljebb 2 egymást követő kétéves periódusig tölthet be. Egy éves periódus alatt két egymást követő naptári év rendes éves közgyűléséinek lezárásai között eltelt időszakot értjük.
  2. Feladatai különösen:
     1. ellátja a Társaság ügyvezetését,
     2. képviseli a Társaságot,
     3. a Társaság napi ügyeinek során az ügyvezetés hatáskörébe tartozó döntések, határozatok meghozatala.
     4. a beszámolók előkészítése és azoknak a Közgyűlés elé terjesztése,
     5. az éves költségvetés elkészítése és annak a Közgyűlés elé terjesztése,
     6. kezeli a Társaság pénzeszközeit, ennek keretében utalványozási jogkört gyakorol,
     7. a Társaság szervei megalakításának, és a tisztségviselők megválasztásának előkészítése,
     8. a Közgyűlés összehívása, a tagság és az egyesület szerveinek értesítése,
     9. az összehívandó Közgyűlések napirendi pontjainak meghatározása,
     10. részvétel a Közgyűlésen és válaszadás a Társasággal kapcsolatos kérdésekre,
     11. kezeli a Társaság iratait, bevételi és kiadási bizonylatait,
     12. vezeti a Társaság tagnyilvántartását,
     13. vezeti a határozatok tárát vagy őrzi a határozatokat tartalmazó jegyzőkönyvet
     14. a Társaságot érintő megszűnési ok fennállásának mindenkori vizsgálata és annak bekövetkezte esetén a jogszabályokban előírt intézkedések megtétele.
  3. Az Ügyvezető jogosult dönteni minden olyan kérdésben, amely nem tartozik a Közgyűlés kizárólagos hatáskörébe, vagy amelyet az Alapszabály vagy a Közgyűlés határozata más testület hatáskörébe nem utal. Döntéseit megelőzően kérheti a Vezetőség véleményét, javaslatát a kérdést illetően. Az Ügyvezető döntései és határozatai mellé a Vezetőség véleményét csatolni kell. Az Ügyvezető feladatainak elvégzéséhez kérheti a Vezetőség valamint a titkár segítségét.
  4. Az Ügyvezető megbízatása megszűnhet:
     1. a tisztségről való lemondással - a Vezetőség ülésén kell bejelenteni, jegyzőkönyvben rögzíteni kell,
     2. visszahívással - a Közgyűlés visszahívhatja,
     3. a határozott idő lejártával,
     4. az Ügyvezető halálával,
     5. cselekvőképességének a tevékenysége ellátásához szükséges körben történő korlátozásával
     6. kizáró vagy összeférhetetlenségi ok bekövetkeztével,
     7. törvényben meghatározott ok bekövetkeztekor.

A Társaság Ügyvezetője:

Pásztor Ferenc Gábor

(lakik: 2120 Dunakeszi, Barátság útja 19. III/17, anyja neve: Bárány Hajnalka Ilona)

Mandátum: 2017.05.26-án tartott Közgyűlés lezárásának időpontjától a 2019.évi rendes Közgyűlés lezárásának időpontjáig

A Társaság leendő Ügyvezetője:

Ribényi Ákos

(lakik: 2132 Göd, Árpád u. 20., anyja neve: Balló Ella)

Leendő Ügyvezető mandátum: 2019. évi rendes Közgyűlés lezárásának időpontjától 2021. évi rendes Közgyűlés lezárásának időpontjáig.

###### A Vezetőség:

* 1. Az Ügyvezető tanácsadó testülete a Vezetőség, munkájával és javaslataival segíti az Ügyvezetőt ügyvezetési feladatainak ellátásában, döntései előkészítésében.
  2. A Vezetőség az öt Vezetőségi tagból áll. A Vezetőségi tagokat a két évre megválasztott Ügyvezető mandátuma megkezdésekor a Közgyűlés titkos szavazással választja meg szintén két éves időtartamra. E Közgyűlés ugyancsak megválasztja a Vezetőség egyetlen póttagját is. A Vezetőség a Társaság tagjai sorából titkárt választ, aki szervezési teendőket lát el. Vezetőség tagjává az választható, aki a törvényben előírt feltételeket teljesíti, és nem esik kizáró ok alá.
  3. Vezetőségi tagság megszűnése:
     1. tisztségről való lemondással - a Vezetőség ülésén kell bejelenteni, jegyzőkönyvben rögzíteni kell vagy a kilépést írásban, igazolható módon kell közölni az Ügyvezetővel,
     2. visszahívással – a Közgyűlés a Vezetőség bármelyik tagját visszahívhatja
     3. határozott idő lejártával,
     4. a Vezetőség tagjának halálával,
     5. cselekvőképességének a tevékenysége ellátásához szükséges körben történő korlátozásával
     6. kizáró vagy összeférhetetlenségi ok bekövetkeztével,
     7. törvényben meghatározott ok bekövetkeztekor,
     8. ha a Vezetőség tagjai közül a tagok valamelyikének vezetőségi tagsága - annak lejártát megelőzően - megszűnik, az újonnan megválasztott tag megbízatása az eredetileg megválasztott tag megbízatási idejének hátralévő időtartamára szól.
  4. Az Ügyvezető lemondása vagy ügyvezetési feladatai tartós akadályoztatása esetében a Vezetőség, a póttag behívása előtt, köteles tagjai közül Megbízott Ügyvezetőt választani, valamint amennyiben az Ügyvezető akadályoztatásának megszűnése fél évnél korábban nem várható, úgy két hónapon belül közgyűlést összehívni az új Ügyvezető megválasztása céljából. Az így megválasztott Ügyvezető mandátuma a lemondott vagy akadályoztatott Ügyvezető mandátumának lejártáig tart. A Megbízott Ügyvezető valamennyi ügyvezetői feladatot ellátja. A Megbízott Ügyvezető mandátuma az akadály megszűnéséig, illetőleg az új Ügyvezető megválasztásáig tart.
  5. A Vezetőség valamely tagjának lemondása vagy vezetőségi feladatai tartós akadályoztatása esetében a tag vezetőségi tagsági feladatait a póttag látja el. Amennyiben póttag nincs, vagy a feladatot nem tudja ellátni, úgy a Vezetőség eggyel kevesebb taggal folytatja munkáját. A Vezetőség Közgyűlés által megválasztott egynél több tagjának kiesése esetében két hónapon belül Közgyűlést kell összehívni a Vezetőség teljes létszámra történő kiegészítése céljából.
  6. A Vezetőség legalább félévente egyszer ülésezik. Az üléseket az Ügyvezető, vagy legalább két Vezetőségi tag hívja össze írásban, a napirend közlésével, lehetőleg nyolc nappal az ülés előtt.
  7. Amennyiben az Ügyvezető hívta össze a Vezetőség ülését az ülést az Ügyvezető vezeti. Ellenkező esetben a Vezetőségi tagok választanak maguk közül ülés levezető elnököt.
  8. A Vezetőség javaslatokat határozhat meg, ha az ülésen a Vezetőség tagjainak legalább kétharmada jelen van. A Vezetőség a javaslatait a jelenlévő Vezetőségi tagok egyszerű többségének igenlő szavazatával, nyílt szavazással hozza. Szavazat-egyenlőség esetén az Ügyvezető a Vezetőség tagjainak észrevételei mérlegelésével dönt. A Vezetőség által megfogalmazott javaslatok figyelembe vételével az Ügyvezető egy személyben hozza döntéseit, mely döntésekért egy személyben felel. Az Ügyvezető és a Vezetőség tevékenységéről éves beszámolót készít.
  9. A Vezetőség is és az Ügyvezető is a saját nevében jogosult állásfoglalást kiadni. Állásfoglalásukat közösen is kiadhatják.
  10. Az Ügyvezető és a Vezetőség tagjai díjazásban nem részesülnek.

###### Az Etikai Bizottság

* 1. Etikai ügyekben elsőfokon a Társaság Etikai Bizottsága jár el. Az Etikai Bizottság elnökét és 4 tagját a Közgyűlés választja meg öt évre. Az Etikai Bizottság elnöke és tagjai újraválaszthatók. A Társaság Ügyvezetője és a Vezetőség vagy a Felügyelőbizottság tagja nem lehet az Etikai Bizottság elnöke vagy tagja.
  2. Az Etikai Bizottság elnökének illetve tagjainak lemondása, illetőleg tartós akadályoztatása esetében a 6.9 illetve 6.10 pontok szellemében kell eljárni.
  3. Etikai ügyekben másodfokon a Társaság Ügyvezetője jár el, kikérve a Vezetőség véleményét.

Az Akkreditációs Bizottság

* 1. A tagok minősítésével kapcsolatos ügyeket a Társaság Akkreditációs Bizottsága látja el. Az Akkreditációs Bizottság elnökét és 4 tagját a Közgyűlés választja meg három évre. Az Akkreditációs Bizottság elnöke és tagjai újraválaszthatók.
  2. Az Akkreditációs Bizottság elnökének illetve tagjainak lemondása, illetőleg tartós akadályoztatása esetében a 6.9 illetve 6.10 pontok szellemében kell eljárni.
  3. Az Akkreditációs Bizottság
     1. dönt a tagok minősített tagság iránti kérelme ügyében, mely döntés ellen a Közgyűléshez lehet fellebbezést benyújtani. Fellebbezés esetén a Közgyűlés hozza meg a végső döntést a kérelem ügyében;
     2. dönt az egyes rendezvények – Szakmai Továbbképzési Rendszer Szabályzata szerinti – akkreditálása ügyében;
     3. vezeti a minősített tagok jegyzékét;
     4. a minősített tagok jegyzékéről törli azt a minősített tagot, aki nem teljesíti a továbbképzéssel kapcsolatos kötelezettségeit;
     5. a 3.10 pontban megfogalmazott feltételek kialakítása és módosítása vonatkozásában javaslatot tesz a közgyűlés számára.

A Felügyelőbizottság

* 1. Ha tagság létszáma meghaladja a 100 főt, kötelező a Felügyelőbizottság létrehozása. A Felügyelőbizottság feladata a Társaság szerveinek, valamint jogszabályok, a Társaság szabályai, határozatai végrehajtásának, betartásának ellenőrzése.
  2. A Felügyelőbizottság 3 tagból áll, tagjait a Közgyűlés választja meg a Társaság tagjai közül a Vezetőség tagjainak megválasztásával azonos módon és időtartamra. Nem lehet a Felügyelőbizottság tagja, akivel szemben tisztségviselőkre vonatkozó kizáró ok áll fenn, továbbá aki, vagy akinek a hozzátartozója a Társaság Ügyvezetője, Vezetőségének tagja, Etikai Bizottságának tagja vagy elnöke, Akkreditációs Bizottságának tagja vagy elnöke. A Felügyelőbizottság tagjai az Ügyvezetőtől és a Vezetőségtől függetlenek, tevékenységük során nem utasíthatók.
  3. A Felügyelőbizottság köteles a Közgyűlés elé kerülő előterjesztéseket megvizsgálni, és ezekkel kapcsolatos álláspontját a Közgyűlés ülésén ismertetni.
  4. A Felügyelőbizottság a Társaság irataiba, számviteli nyilvántartásaiba betekinthet, a vezető tisztségviselőktől, tagoktól felvilágosítást kérhet, a Társaság fizetési számláját, pénztárát, befektetéseit, valamint szerződéseit megvizsgálhatja és szakértővel megvizsgáltathatja.
  5. A Felügyelőbizottság határozatait a jelenlévők szótöbbségével hozza.
  6. A felügyelőbizottsági tagok az ellenőrzési kötelezettségük elmulasztásával vagy nem megfelelő teljesítésével a Társaságnak okozott károkért a szerződésszegéssel okozott károkért való felelősség szabályai szerint felelnek a Társasággal szemben.

1. A HATÁROZATHOZATAL RENDJE
   1. A Társaság valamennyi szerve üléséről jegyzőkönyvet kell készíteni. A jegyzőkönyvnek - ha a határozatokat nem foglalják külön dokumentumba - tartalmaznia kell az üléseken elfogadott határozatok pontos szövegét. A jegyzőkönyvet vezetőségi ülés esetén a Vezetőség tagjai, ha az Ügyvezető jelen volt, akkor Ő is, Közgyűlés esetén a levezető elnök, jegyzőkönyvvezető és a két jegyzőkönyv hitelesítő személy írja alá. Az Ügyvezető döntéseit a kapcsolódó Vezetőségi javaslatokkal és a Közgyűlés döntéseit határozatba foglalja. A határozatokat a határozatok tárában kell nyilván tartani vagy az azokat tartalmazó jegyzőkönyveket kell őrizni.
2. A TÁRSASÁG GAZDÁLKODÁSA
   1. A Társaság éves költségvetés alapján gazdálkodik.
   2. A Társaság gazdálkodásának forrása: a tagok és tagjelöltek vagyoni hozzájárulásai (tagdíj és tagjelölti díj), valamint az esetleges felajánlások, támogatások.
   3. A Társaság tagdíjának mértékét az Ügyvezető javaslatára a Közgyűlés határozza meg.
   4. A pénzeszközök felett rendelkezésre jogosult az Ügyvezető egy személyben, illetőleg két Vezetőségi tag együttesen.
3. A SZERVEZETI ÉS MŰKÖDÉSI SZABÁLYZAT
   1. Az Alapszabályban nem részletezett, a Társaság szervezetére és működésére vonatkozó kérdésekben a Magyar Aktuárius Társaság Szervezeti és Működési Szabályzatának rendelkezései az irányadók.
4. VEGYES RENDELKEZÉSEK
   1. Az Alapszabályban nem szabályozott kérdésekben egyebekben a Polgári Törvénykönyvről szóló 2013. évi V. törvény és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény rendelkezései irányadók, annak keretei között a közgyűlés bármely kérdésben határozatot hozhat.

Kelt: Budapest, 2018. május 25.

**Pásztor Gábor**

Ügyvezető

Jelen Alapszabály aláírásával, és ellenjegyzésével kijelentem, és igazolom, hogy a civil szervezetek bírósági nyilvántartásáról és az ezzel összefüggő eljárási szabályokról szóló 2011. évi CLXXXI törvény 38. § (2) bekezdése alapján, hogy az Alapszabály egységes szerkezetbe foglalt szövege megfelel az Alapszabály-módosítások alapján hatályos tartalmának

Készítettem és ellenjegyzem Budapesten, 2018. ……………. napján: